Honderde donkies glo lewend geslagArgieffoto Die Nasionale Dierebeskermingsvereniging (NDBV) het Maandag gesê ŉ ondersoek na vermiste donkies in die Olifantshoek-gebied in die Noord-Kaap het gelei tot die ontdekking van ŉ perseel waar donkies glo op grusame wyse met hamers doodgeslaan of lewend geslag is. Mpho Mokoena, ŉ inspekteur by die NDBV se plaasdierbeskermingseenheid, het gesê die organisasie het ondersoek ingestel nadat verskeie donkies in die gebied spoorloos verdwyn het. Hulle het toe op ŉ plaas afgekom waar talle donkies vir hul velle geslag is. Volgens Mokoena het ooggetuies beweer van die donkies is met hamers doodgeslaan terwyl ander lewend geslag is. “Dit is skokkend dat hierdie sagte diere op so ŉ barbaarse en onmenslike manier doodgemaak is,” het Mokoena gesê “Heinrich Smit en Dawid Pappie is in hegtenis geneem in verband met hierdie grusame bedrywighede op hul plaas. Ten spyte daarvan dat die NDBV hul borgtogaansoek teengestaan het, is albei mans op 18 Januarie op borgtog vrygelaat. Hulle sal weer op 18 Februarie in die hof verskyn,” het hy gesê. Mokoena het gesê die vraag na donkievelle vir sogenaamde medisinale doeleindes groei al meer in Suid-Afrika. Hy het gesê donkievelle bevat gelatine en sommige mense glo dat hierdie gelatine teenverouderings eienskappe het, slapeloosheid kan behandel en bloedsirkulasie kan verbeter. Volgens Mokoena word die donkievelle geweek of gekook om die middel vry te stel, voordat dit as bestanddeel in verskeie tablette, tonikums en strope gebruik word. “Ons is van mening dat die regering baie min doen om hierdie onwettige praktyk hok te slaan. Baie mense se lewensbestaan hang af van die donkie wat hulle besit,” het hy gesê. “Ons doen ŉ beroep op die publiek om enige inligting van hierdie aard, selfs anoniem, aan ons deur te gee.” Inligting kan na [email protected] gestuur word.